અમિત મુંબઈમાં રહે છે. શ્રીમંત પરિવારનો નબીરો છે, જે માગે એ મેળવી શકે છે અને જે ચાહે એ ખરીદી શકવાને સમર્થ છે એમ છતાં અમિતની આસપાસ એક ખાલીપો ઘેરાયેલો છે. આ ખાલીપાને કારણે અમિતને પોતાની જ જિંદગીથી કંટાળો આવી ગયો છે અને તે પોતાને એક પકાઉ વ્યક્તિત્વ તરીકે જુએ છે. સમારા (પ્રીતિ દેસાઈ) પણ મુંબઈમાં રહે છે અને અમુક અંશે તે પણ પોતાની જિંદગીથી કંટાળેલી છે. અમિત અને સમારા બન્ને એકમેકની નજીક કઈ રીતે આવે છે અને તેમને નજીક લઈ આવવા માટે કુદરત કેવી રમત કરે છે એ વાતને વણી લેવામાં આવી છે. અનેક વખત અમિત અને સમારા એકમેકથી જુદાં પડે છે અને તો પણ તેમને કિસ્મત ફરીથી સાથે અને પાસે લઈ આવે છે અને અંતે બન્નેને એક કરે છે. બન્ને એક થાય છે એટલું જ નહીં, બન્નેને પોતપોતાની જિંદગીનો સાચો રસ્તો પણ મળે છે.